Flere år før amerikanerne begynder at bygge Danmarks nye højteknologiske kampfly, kommer det nu frem, at flere afgørende dele til de danske F35-fly forventes at udgå af produktion, allerede før flyet produceres af Lockheed Martin i USA. Det skriver Jyllands-Posten.

Derfor har forsvarsminister Peter Christensen hasteanmodet Folketinget om at få 100 mio. kr. i forskud, så man allerede i år og næste år kan indkøbe tre elektroniske komponentpakker. Samtidig er Danmark tvunget til at indkøbe flere »komponenter, end der reelt er behov for«, og som man må forsøge at sælge, skriver ministeren i et såkaldt aktstykke til Finansudvalget, der torsdag skal tage stilling til den fremskyndede millionudgift.

Meldingen kommer bag på flere partier, der finder det stærkt bekymrende, at vigtige dele til de 27 nye kampfly, som alene i indkøbspris koster 20 mia. kr., forsvinder ud af markedet.